Ero warahra nasî anarînhîrî awakrono komo okwe.
Ero ke kir̂wan me maxe ahnoro,
kahra wasî.
Esewkukmara rma wasî onmen̂ekatho komo poko.
Anarme tko nasî anarînhîrî Kaan Karitan yaw roro rma cehtome.
On wara kesî Kaan Karitan,
Oyuru poi tuuru nokyasî,
noro rma oyar̂ma xe nas okwe,
kesî.
Oyekantopo rma tan wekatîmyas awya so.
Oroto rma ka wekatîmyasî oyekanpîra rma ka exitaw.
Ero wa wekatîmyasî on wara kachome awya so amn̂e opoko,
Ai ha,
Kristu rma Mîk xakn̂e ham,
kachome tak awya so opoko.
Ero wa mîîkexe amn̂e omtapotachonho yaw roro rma oyekanpuche tak ha,
kekn̂e Xesus.
On wara marha kekn̂e,
Yaaro xa tan wîîkes awya so,
mîk hakî cheka on̂en̂epetho me awexitaw so amn̂e amtapotarî komo n̂ewehcaxe anarî komo,
anwekîra.
Oponarono komo rma mîkyam amtapotarî yentan̂e komo.
Oyen̂epen̂enho ponarono me meero wa naxe noro yipu komo hara,
kekn̂e.
Ero wa kekn̂e Xesus tînpanatanmekrî komo ya.
Ero wa kache tak Xesus nahwokekn̂e.
On wara kekn̂e,
Yaaro tan wîîkes awya so,
awakrono komo rma oyekanîyasî amn̂e oyahsîpotome ooxatî pîn komo ya,
kekn̂e.
Ero wa kacho yentarî ke tak etwece tak n̂entîketken̂e yînpanatanmekrî komo.
Onoke ha?
onoke ha?
ketken̂e tîhnaw so.
Xesus yawxari xa xakn̂e anarî,
n̂examro yakrono rma.
Yiixe xa Xesus yehtopo tî mîk xakn̂e.
Noro ya tak kekn̂e Simaw Petru,
Onoke poko xa ero wa mîîke ha?
kasko ika yîwya,
kekn̂e.
Ehtura mak kekn̂e,
tamorî ke mak pokupoku kekn̂e.
Ero ke meyehra n̂he tak ero wa kekn̂e,
Xesus yawxarino.
Apa,
kekn̂e,
onoke poko ero wa mîîke ha?
kekn̂e.
On wara Xesus n̂eyukyakn̂e,
On tak wukpesî cuure,
yîwya tak wîmyasî,
noro xa mîk oyekanîn̂e,
kekn̂e Xesus yîwya.
Ero wa kache tak cuure nukpekn̂e.
Nîmyakn̂e tak Xutas Iskar̂otes ya,
Simaw mumuru ya ha.
Ero ke cuure nahsîyakn̂e Xutas.
Ero yinhîrî rma tak Satanas n̂ewomyakn̂e yîropotaka.
Ero yimaw tak Xutas ya tak kekn̂e hara Xesus,
Ahce na ponaro mai,
ero rma cirko yohno,
kekn̂e.
Ero wa kacho camkî n̂encetken̂e ceseresmaxmu komo.
On wara tî ketken̂e anarî komo,
Puranta yenîn̂e me exirî ke na nîîka yîwya.
Erewsî aponta Paskwa yimaw yiixe kehtopo komo,
nîîka na,
ketken̂e tî.
Yupurantamnî komo ya n̂he tîmta puranta,
nîîka kyam ha na,
ketken̂e tî anarî kom hara.
Ero wa ketken̂e,
Yohno rma kasko,
kacho poko.
Ero wa mak nîhtînoyatken̂e anarî komo.
Ero ke tuuru yahsîche rma tak n̂epatakekn̂e Xutas.
Kosope tak xakn̂e.
Ero wa xakn̂e.
Xutas toche on wara tak kekn̂e Xesus,
Oroto tak kir̂wanî ro me n̂esenpesî Tooto me Ewruxapu.
Ero wa Noro yesenporî ke Kaan marha kir̂wan me n̂esenpes hara.
Ero ke ero wa cesenporî ke ero warai me xa marha Tooto me Ewruxapu n̂enpes hara.
Yohno rma ero wa n̂enpes ha.
Okopuci komo,
yohno mak tan was ahyaw so.
Owtoche tak Ow mepor̂axe ha re.
Xutew komo ya wîîkai,
ero wa xa marha wîîkes awya so hara,
owtotopo pona mokuhra thakwa maxe okwe,
wîîkes awya so.
Ero ke anarî men poko tak kpanatanmekyaxe so.
On wara tak wîîkes awya so,
Etîxe ehcoko,
aaxe so wasî ero wa xa marha etîxe ehcoko amyamro hara.
Ero wa etîxatî me awexitaw so Xesusu npanatanmekrî komo xa mîkyam ham,
kexe tak apoko so miyan komo rma,
kekn̂e.
Ero wa kekn̂e Xesus tînpanatanmekrî komo ya.
Ero ke on wara kekn̂e Simaw Petru yîwya,
Ai Apa,
ahna wa mîîce okwe?
kekn̂e.
On wara Xesus n̂eyukyakn̂e,
Owtotopo pona ka mokuhra masî.
Amn̂e mak iina mîmokyasî,
kekn̂e.
Apa,
kekn̂e hara Petru yîwya,
ahce kacho oroto rma mokuhra wai okwe awakro?
Enko,
aaxatî ro mak ow ha.
Owaitopo meero wînîmyasî apînînke,
kekn̂e yîwya.
Ai ha,
kekn̂e Xesus yîwya,
Awaitopo ma re mînîya opînînke awya?
Yaaro xa tan wîîkes awya,
on wara mas amn̂e,
Noro yakrono pîn ow ha,
mîîkes opoko okwe.
Kohtîmra ka exitaw kapikara ero wa mîîkesî osorwaw ro okwe,
kekn̂e Xesus Petru ya.
Ero wa kekn̂e.